《一枝春·有为听浴词者嫌近熳亵正之以雅》
清代·黄之隽

絮扑东邻，艳阳斜、小浃罗衣香汗。兰汤试否，裍语杜鹃花畔。

窗纱闭响，想卸到、画鸾裙裥。知尚怯、一缕微风，逗得玉肌寒浅。

移时暗闻水溅。是冰绡三尺，轻匀湿遍。梨花镜里，带雨自怜春软。

窥墙未许，肯帘外、侍儿金赚。应怕有、雏燕雕梁，看人未免。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。